Ir-Regolament tal-Kummissijoni (KEE) Nru 2701/98
tas-17 ta' Diċembru 1998
dwar is-serje ta' data li trid tiġi ppreżentata għall-istatistiki strutturali tal-kummerċ
(Test b'relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE, Euratom) Nru 58/97 ta' l-20 ta' Diċembru 1996 [1] dwar l-istatistiki strutturali tal-kummerċ, u b'mod partikolari l-Artikolu 12(ii), (v), u (vii) tiegħu,
Billi r-Regolament tal-Kunsill (KE, Euratom) Nru 58/97 stabbilixxa qafas komuni għall-produzzjoni ta' statistiki Komunitarja dwar l-istruttura, l-attività, il-kompetittività u l-prestazzjoni ta' negozji fil-Komunità;
Billi huwa meħtieġ li tiġi speċifikata l-frekwenza li biha jiġu kompilati l-istatistiki strutturali tal-kummerċ ta' aktar minn sena waħda; billi huwa meħtieġ li tiġi speċifikata l-ewwel sena ta' referenza għall-kompilazzjoni tar-riżultati preliminarji għall-istatistiki strutturali tal-kummerċ; billi huwa meħtieġ li jiġi speċifikat kif għandhom jiġu mqassma r-riżultati għall-produzzjoni ta' l-istatistiki strutturali tal-kummerċ;
Billi l-miżuri previsti huma skond l-opinjoni tal-Kumitat tal-Programm ta' l-Istatistiki,
ADOTTAT DAN IR-REGOLAMENT:
L-Artikolu 1
Il-frekwenza li biha jiġu kompilati karatteristiċi ta' aktar minn sena waħda, il-mod kif jiġu mqassma r-riżultati u l-ewwel sena ta' referenza għall-kompilazzjoni tar-riżultati preliminarji msemmija fl-Artikoli 4, 8 u 9 tar-Regolament (KE, Euratom) Nru 58/97 huma speċifikati fis-serje ta' informazzjoni fl-Anness ta' dan ir-Regolament.
L-Artikolu 2
1. L-Istati Membri għandhom jippreżentaw dawn is-serje għad-data li tirrigwarda s-sena ta' referenza 1999 u s-snin sussegwenti.
2. L-Istati Membri għandhom jipproduċu wkoll dawn is-serje għad-data li tirrigwarda is-snin ta' referenza 1995, 1996, 1997, u 1998 fejn dawn jaqblu mal-prattiki nazzjonali eżistenti.
L-Artikolu 3
Dan ir-Regolament għandu jidħol fis-seħħ fl-20 jum wara l-pubblikazzjoni tiegħu fil-Ġurnal Ufiiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fis-17 ta' Diċembru 1998.